Căminul muncitoresc din Baia de Arieș va fi reabilitat cu bani din PNRR. Căminul muncitoresc din orașul Baia de Arieș urmează să fie renovat energetic, printr-o investiție de peste 3,3 milioane de lei.
Primăria Baia de Arieș a lansat pe 8 martie, în SEAP, o licitație pentru proiectarea și execuția lucrărilor de renovare energetică a Căminului muncitoresc din oraș.
Valoarea estimată a lucrărilor este de 3.326.360,97 de lei, fără TVA, investiția fiind finanțată prin PNRR.
Potrivit documentației, proiectul vizează reabilitarea moderată a clădirii, pentru creşterea performanţei energetice, respectiv reducerea consumurilor energetice pentru încălzire, în condiţiile asigurării şi menţinerii climatului termic interior, precum şi ameliorarea aspectului urbanistic al localităţii.
Clădirea construită în anul 1956 este situată pe strada Dr. Lazăr Chirilă, Nr. 3. Imobilul are regimul de înălțime P+2E, o suprafață construită de 582 mp și o suprafață construită desfășurată 1.746 mp.
"Imobilul care face obiectul acestei investiții înregistrează cele mai importante pierderi de energie prin pereţii exteriori, ferestre şi terasă. Aceste pierderi de energie determină costuri foarte ridicate cu încălzirea spatiilor pe perioada de iarnă.
Totodată, cladirea prezintă adesea elemente de construcţii ale faţadelor degradate/deteriorate, cu potenţial risc de prăbuşire, dar şi componente – pereţi exteriori şi tâmplărie exterioară – neperformante din punct de vedere energetic", se mai precizează în documentație.
Potrivit proiectului, lucrările vor avea ca scop:
- creșterea eficienței energetice a clădirii Căminului muncitoresc;
- reducerea consumului de energie necesar încălzirii spațiilor;
- reducerea costurilor de întreținere a clădirii;
- diminuarea efectelor schimbărilor climatice, reducând cantitatea de emisii de gaze cu efect de seră;
- reducerea consumurilor energetice;
- reducerea costurilor de întreținere pentru încălzire și apă caldă menajeră;
- reducerea emisiilor poluante generate de producerea, transportul și consumul de energie;
- eficientizarea nivelului de confort termic prin crearea de condiții optime.
Urmăriți Alba24.ro și pe Google News
Dacă ți-a plăcut articolul: